open-index/open-wikipedia-markdown huggingface dataset:
Επαναχρησιμοποιήσιμο σύστημα εκτόξευσης

[μικρογραφία|Οι πλαϊνοί προωθητήρες του [Falcon Heavy προσγειώνονται στην πρώτη δοκιμαστική πτήση του το 2018]]
Το **επαναχρησιμοποιήσιμο σύστημα εκτόξευσης** είναι σύστημα εκτόξευσης το οποίο χρησιμοποιείται για την μεταφορά φορτίου σε τροχιά, περισσότερες από μία φορές. Είναι αντίθετο με το αναλώσιμο σύστημα εκτόξευσης το οποίο χρησιμοποιείται μόνο μια φορά. Στις μέρες μας υπάρχουν αρκετά πλήρως επαναχρησιμοποιήσιμα υποτροχιακά συστήματα και μερικώς επαναχρησιμοποιήσιμα τροχιακά συστήματα.

Το πρώτο επαναχρησιμοποιήσιμο όχημα εκτόξευσης που μπήκε σε τροχιά ήταν το Διαστημικό Λεωφορείο (*Space Shuttle*), άλλα δεν κατάφερε να πετύχει τον στόχο του να μειώσει το κόστος εκτόξευσης κάτω από αυτό ενός αναλώσιμου συστήματος εκτόξευσης. Ο διευθύνων σύμβουλος της SpaceX Ίλον Μασκ είπε πως αν κάποιος καταφέρει να επαναχρησιμοποιήσει τους πυραύλους σαν τα αεροπλάνα, το κόστος μετάβασης στο διάστημα θα μειωθεί κατά δέκα φορές. Ο πύραυλος Falcon 9 της SpaceX ήταν ο πρώτος τροχιακός πύραυλος που έγινε εμπορικώς επιτυχημένος και χρησιμοποιείται ακόμα και σήμερα.

Στον 21ο αιώνα, το εμπορικό ενδιαφέρον για επαναχρησιμοποιούμενους πυραύλους έχει αυξηθεί σημαντικά. Ο Falcon 9 έχει επαναχρησιμοποιήσιμο πρώτο στάδιο και αναλώσιμο δεύτερο στάδιο, η *The Spaceship Company* έχει παράξει επαναχρησιμοποιήσιμα διαστημοπλάνα και η Blue Origin επαναχρησιμοποίει το πρώτο στάδιο και την κάψουλα του πυραύλου της New Shepard.

## Παραπομπές


Κατηγορία:Πύραυλοι
Κατηγορία:Αναδυόμενες τεχνολογίες
Σταύρος Κωτσόπουλος

Ο **Σταύρος Κωτσόπουλος** ή **καπετάν Μπανιτσιώτης** ήταν σημαντικός οπλαρχηγός Μακεδονομάχος

## Βιογραφικά στοιχεία
Γεννήθηκε στη Βεύη (Μπάνιτσα) Φλώρινας στα τέλη του 19ου αιώνα, όπου και τελείωσε το σχολείο. Δραστηριοποιήθηκε από πολύ νωρίς στην περιοχή εναντίον των Βουλγάρων κομιτατζήδων. Έγινε έτσι στόχος των Βουλγαρικών ομάδων αλλά και των Οθωμανικών αρχών. Για το λόγο αυτό φυγαδεύτηκε στις ΗΠΑ το 1905. Η έντονη δράση του εναντίον Βουλγάρων (μεταναστών από τη Μακεδονία) εκεί και οι συνεχείς συμπλοκές, στις οποίες συμμετείχε τον κατέστησαν καταζητούμενο και στις ΗΠΑ. Έτσι αναγκάστηκε να επιστρέψει στην περιοχή.

Κατατάχτηκε στο σώμα του Νικολάου Ανδριανάκη και έδρασε για δύο χρόνια (1907 και 1908). Το 1908 συνελήφθη από τις Οθωμανικές αρχές και φυλακίστηκε στο Μοναστήρι. Καταδικάστηκε σε θάνατο από το Τουρκικό δικαστήριο αλλά πριν εκτελεστεί η ποινή κατάφερε να δραπετεύσει. Κατέφυγε εκ νέου στο εξωτερικό.

Το 1909 επέστρεψε στη Μακεδονία, επικεφαλής σώματος αποτελούμενου από 6 Κρητικούς οπλίτες. Το σώμα του έδρασε κατά των Βουλγαρικών σωμάτων έως την απελευθέρωση της περιοχής το 1912, εξοντώνοντας τους πιο επικίνδυνους κομιτατζήδες που δρούσαν στην περιοχή της Βεύης.

Στη συνέχεια αγωνίστηκε στο Βορειοηπειρωτικό Αγώνα (1914). Κατά το Β΄ Παγκόσμιο Πόλεμο και στη διάρκεια της τριπλής κατοχής, ανέπτυξε έντονη αντιστασιακή δράση κατά Ιταλών (που κατείχαν την περιοχή Πρεσπών) και Γερμανών από το 1941 έως το 1944.

## Αναφορές


Κωτσόπουλος
Κωτσόπουλος
Κατηγορία:Έλληνες στρατιωτικοί των Βαλκανικών Πολέμων
Κατηγορία:Μακεδόνες
Νικόλαος Νικολαΐδης

Ο **Νικόλαος Νικολαΐδης** (1830 - 1889) ήταν Έλληνας καθηγητής Μαθηματικών στο Εθνικό Πανεπιστήμιο. 

## Βιογραφικά στοιχεία
Γεννήθηκε περίπου το 1826 στην Τρίπολη. Ο πατέρας του Χριστόδουλος, ο οποίος καταγόταν από την Φιλιππούπολη, είχε μεταβεί στην Ελβετία και γύρισε στην Ελλάδα με την έναρξη της επανάστασης του 1821. 

Σε νεαρή ηλικία κατατάχθηκε στην Στρατιωτική Σχολή των Ευελπίδων και, αφού αποφοίτησε με άριστα μετέβη με υποτροφία στο Παρίσι για να συμπληρώσει τις σπουδές του. Φοίτησε στην Πολυτεχνική Σχολή και στην σχολή των Γεφυροδοποιών και με την διατριβή του απέσπασε την προσοχή και τον έπαινο των καθηγητών του, αν και αποχώρησε από το σχολή των Γεφυροδοποιών λόγω διαφωνίας του με καθηγητή του. Εξέδωσε επίσης μόνος του το περιοδικό σύγγραμμα *« Analectes du memoires et notes sur diverses parties des mathematiques »*, του οποίου τουλάχιστον είκοσι τεύχη τυπώθηκαν με δημόσια δαπάνη στο Εθνικό Τυπογραφείο. 

Επιστρέφοντας στην Ελλάδα έλαβε τον βαθμό αξιωματικού του μηχανικού, και διορίστηκε καθηγητής στην Σχολή των Ευελπίδων. Με την έκρηξη της Κρητικής επανάστασης το 1866 ήταν ο πρώτος που παρουσιάστηκε στον πόλεμο. Πήρε μέρος σε πολλές μάχες και επανήλθε στην Αθήνα. Παραιτήθηκε από το βαθμό του και πήγε εθελοντής στη Γαλλία, όπου του ανατέθηκε η διοίκηση του 174ού Τάγματος των Εθνοφυλάκων της Βελβίλλης. Μετά την λήξη του Γαλλοπρωσικού Πολέμου επέστρεψε στην Ελλάδα και συνέχισε τις επιστημονικές του μελέτες. 

Διορίστηκε τακτικός καθηγητής των μαθηματικών στο Πανεπιστήμιο στις 29 Ιουνίου 1871, απαλλάχτηκε όμως το 1881 λόγω ασθενείας, και συνταξιοδοτήθηκε. 

Συνέγραψε κυρίως μαθηματικές επιστημονικές εργασίες. 

Απεβίωσε στις 29 Ιουνίου 1889 στο Πολιτικό Νοσοκομείο της Αθήνας, όπου νοσηλεύονταν εξαιτίας τραύματος που προήλθε από τυχαία πτώση του στον σιδηρόδρομο.

## Βιβλιογραφία
*

*

*

*

*

## Πηγές
* Νικόλαος Νικολαΐδης συνοπτικό βιογραφικό σημείωμα από το Ινστιτούτο Νεοελληνικών Ερευνών
* 
* 

## Παραπομπές


Κατηγορία:Καθηγητές Εθνικού και Καποδιστριακού Πανεπιστημίου Αθηνών
Κατηγορία:Έλληνες αξιωματικοί του μηχανικού
Κατηγορία:Έλληνες μαθηματικοί
Δωρίδα (αποσαφήνιση)

Με το όνομα **Δωρίδα** αναφέρονται:
*Δωρίδα, αρχαίο ελληνικό κράτος της περιοχής της Στερεάς Ελλάδας, κοιτίδα των Δωριέων
*Δωρίδα (Μικρά Ασία), περιοχή στο νοτιοδυτικό άκρο της Μικράς Ασίας
*Επαρχία Δωρίδας, επαρχία του νομού Φωκίδας
*Δήμος Δωρίδας, δήμος του νομού Φωκίδας που προέκυψε με το σχέδιο Καλλικράτης
*σε δύο πρόσωπα της ελληνικής μυθολογίας

Κατηγορία:Αποσαφηνίσεις ονομάτων
Επαρχία Λοκρίδας

right|300px|thumb|Η επαρχία Λοκρίδας
Η **Επαρχία Λοκρίδας** ήταν επαρχία της Στερεάς Ελλάδας, του Νομού Φθιώτιδας.

## Ιστορική αναδρομή
Καταργήθηκε με δημιουργία των καποδιστριακών δήμων το 1997.
## Γεωγραφική περιγραφή
Βρίσκεται στο νοτιοανατολικό τμήμα του νομού Φθιώτιδας. Περικλείεται από τον Παρνασσό, το Καλλίδρομο, τον Βόρειο Ευβοϊκό κόλπο και νότια συνορεύει με τον νομό Βοιωτίας.

## Πολιτική περιγραφή
Το έδαφος είναι ημιορεινό (60%), ορεινό (20%) και πεδινό (20%). Οι κάτοικοι ασχολούνται με την γεωργία (δημητριακά, όσπρια, ελιές), με την κτηνοτροφία, την εκμετάλλευση του δασικού πλούτου και τον τουρισμό (Καμμένα Βούρλα και Άγιος Κωνσταντίνος). Στο υπέδαφος υπάρχουν κυριώς νικέλιο, σιδηρομεταλλεύματα και λευκόλιθος. Σημαντικότερη πόλη της περιοχής είναι η Αταλάντη.

## Δείτε επίσης
*Λοκρίδα
*Αίας ο Λοκρός

Κατηγορία:Επαρχίες του νομού Φθιώτιδας
Παύλος Νικολαΐδης

Ο **Παύλος Ηλία Νικολαΐδης** ή **καπετάν Ρακοβίτης** (1877 - 4 Οκτωβρίου 1910) ήταν σημαντικός οπλαρχηγός Μακεδονομάχος από το Κρατερό (Ράκοβο) Φλώρινας.

## Βιογραφικά στοιχεία
Αρχικά συνεργάστηκε με τον Ευθύμιο Καούδη το 1905, με το σώμα του οποίου, έδρασε στην περιοχή του Περιστερίου. Συγκρούστηκε δύο φορές με Βούλγαρους κομιτατζήδες στο Κρατερό. Στη συνέχεια εντάχθηκε στο σώμα του Γεώργιου Δικώνυμου Μακρή, ως υπαρχηγός. Το 1906 ο Γ. Μακρής τραυματίστηκε σοβαρά σε μάχη με Οθωμανούς στο Μεγάροβο Πελαγονίας. Έτσι ο Παύλος Ρακοβίτης ανέλαβε την αρχηγία του σώματος, καθώς κρίθηκε ο πιο άξιος να αντικαταστήσει τον Κρητικό αξιωματικό. Ως οπλαρχηγός έδρασε σε όλη την περιοχή της Φλώρινας, στα Κορέστια και στην Πελαγονία. Συνεργάστηκε επίσης με τον Γεώργιο Τσόντο (καπετάν Βάρδα) και τον Ιωάννη Καραβίτη σε διάφορες επιχειρήσεις αλλά και στη στρατολόγηση νέων εθελοντών από την περιοχή.

Στις 8 Οκτωβρίου του 1907, δολοφονήθηκε στο Κρατερό ο πατέρας του Παύλου Ρακοβίτη, Ηλίας από τις Βουλγάρικες ομάδες των Τράικο, Πέταρ Άτσεφ, Τζόλε (Λάζαρο) Στόιτσεφ και Χρήστο Λιόντεφ, οι οποίοι είχαν επιτεθεί στο χωριό τη στιγμή που οι περισσότεροι άντρες έλλειπαν στην αγορά του Μοναστηρίου και αφού έκαψαν 70 σπίτια, δολοφόνησαν 3 γέροντες, μεταξύ των οποίων και ο τυφλός πατέρας του Παύλου Ρακοβίτη, Ηλίας.

Ο Παύλος Ρακοβίτης ήταν γνωστός στο χωριό του και ως *τρελοπαύλος*, λόγω του ατίθασου χαρακτήρα του αλλά και λόγω του ότι έπινε υπερβολικά και γίνονταν επικίνδυνος. Ήταν γενναίος και αποφασιστικός χαρακτήρας. Φάνηκε αμείλικτος στους Βουλγαρίζοντες (έστω και από φόβο) συγχωριανούς του, γεγονός που δημιούργησε προσωπικές έχθρες. Ως οπλαρχηγός του σώματος του Γ. Μακρή, απέσπασε πολλές φορές χρήματα από τους κατοίκους του Κρατερού για την ενίσχυση του αγώνα, ενέργειες που τον έφεραν σε ρήξη με το Ελληνικό κέντρο.

Προσέφυγε για λόγους ασφαλείας στις Ηνωμένες Πολιτείες Αμερικής, όπου διέμεινε για σύντομο διάστημα, αλλά αναγκάστηκε να επιστρέψει στη Μακεδονία, ως λαθρεπιβάτης γιατί καταζητούνταν για το φόνο δύο Βουλγάρων εκεί.

Στις 4 Οκτωβρίου του 1910 δολοφονήθηκε μέσα στο χωριό του  κατ' εντολή των Νεοτούρκων και αφού είχε δοθεί αμνηστία.

Το 1960 στήθηκε προτομή του Παύλου Ρακοβίτη στην Αγία Παρασκευή Φλώρινας. Το 1999, στο Κρατερό ιδρύθηκε ο *Φιλεκπαιδευτικός, Φυσιολατρικός και εξωραϊστικός σύλλογος Κρατερού* "Παύλος Ρακοβίτης".

## Πηγές
* Γεωργίου Δικωνύμου Μακρή, *"Ο Μακεδονικός Αγών (Απομνημονεύματα)"*, Θεσσαλονίκη 1959, σσ. 36, 38, 300, 303.
* Νικολάου Λούστα, *"Οι Μακεδόνες καπετάνιοι Σίμος από τα Άλωνα και Παύλος Ρακοβίτης μιλούν σε απόρρητη έκθεσή τους"*, *Μακεδονική Ζωή*, τ. 207 (1983), σσ. 34-36.
* Ιστολόγιο Λιθοξόου, Κρατερό
* Κολιόπουλος Ι. Σ. (επιστ. εποπτεία), Μιχαηλίδης Ι. Δ. – Παπανικολάου Κων. Σ. (επιμ.) (2008). *Αφανείς Γηγενείς Μακεδονομάχοι (1903-1913)*, Θεσσαλονίκη, Ε.Μ.Σ. – University Studio Press.
* Χολέβας, Ιωάννης Κ. (1992). *Οι Έλληνες σλαβόφωνοι της Μακεδονίας (2η έκδοση)*. Αθήνα: εκδόσεις Ρήσος.
* Giantsis, Mark· Fermanis, Margaret (2016). *Kratero: An epic story of heroism.* Melbourne: Kratero Society, Melbourne & Victoria Inc.

Κατηγορία:Μακεδονομάχοι
Γιαόι

right|thumb|Τόμοι γιαόι μάνγκα σε βιβλιοπωλείο του Σαν Φρανσίσκο. Μερικοί τόμοι είναι σφραγισμένοι με πλαστική ταινία, πράγμα που υποδηλώνει ότι περιέχουν γραφικές σκηνές σεξ.
Το **γιαόι** (ιαπωνικά: やおい) είναι όρος-ομπρέλα που χρησιμοποιείται στη Δύση για να περιγράψει τα προϊόντα της ιαπωνικής υποκουλτούρας των μάνγκα, άνιμε και βιντεοπαιχνιδιών που έχουν ως κεντρικό θεματικό τους άξονα τον ομοερωτισμό μεταξύ ανδρών. Οι τίτλοι γιαόι στις πλείστες των περιπτώσεων απευθύνονται στο γυναικείο κοινό. Άλλωστε οι συντριπτική πλειοψηφία των δημιουργών γιαόι είναι γυναίκες. Στην Ιαπωνία ο όρος γιαόι είναι σχεδόν παρωχημένος, αφού τα έργα αυτά προωθούνται κάτω από τον αγγλικό όρο **Boys Love** (μεταγραφή στα Ιαπωνικά: *ボーイズラブ*) ή, για συντομία, BL (*ビーエル*). Γνωστοί τίτλοι γιαόι είναι: Junjō Romantica, Ai no Kusabi, Gravitation, Loveless, Enzai, Togainu no Chi.

## Καταγωγή του όρου
Ο ορός δημιουργήθηκε από τις Γιάσουκο Σάκατα και Άκικο Χάτσου στα τέλη της δεκαετίας του '70 και αποτελεί ακρωνύμιο της φράσης **ヤ**マなし、**オ**チなし、**意**味なし (**''για**μά νασί, **ό**τσι νασί, **ί**μι νασί*, Μετάφραση: *Χωρίς κορύφωση, χωρίς σκοπό, χωρίς νόημα*), αρχικά για να περιγράψει τις ερασιτεχνικές παρωδίες μάνγκα οι οποίες παρουσίαζαν ομοερωτικές σχέσεις χαρακτήρων άλλων έργων, ανεξάρτητα αν τέτοιες σχέσεις απουσίαζαν εντελώς από το πρωτότυπο, ωστόσο στη συνέχεια χρησιμοποιήθηκε ευρύτερα για να περιγράψει τα έργα αντρικού ομοερωτισμού που στόχευαν στο γυναικείο κοινό.

Όπως διαφαίνεται από την ετυμολογία του ακρωνυμίου, ο όρος είχε σκοπό να διαχωρίσει τα έργα αυτής της κατηγορίας από τα σόνεν-άι (*少年愛*) τα οποία, παρόλο που επίσης είχαν έντονο το ομοερωτικό στοιχείο, ακολουθούσαν τις παραδοσιακές τεχνικές σεναριακής ανάπτυξης και δεν έδιναν υπερβολική έμφαση στις ερωτικές σκηνές. 
<br />
Αυτός ο διαχωρισμός στην ορολογία δεν υφίσταται πλέον στην Ιαπωνική αγορά, παρόλο που οι φαν στη Δύση εξακολουθούν να χρησιμοποιούν τους δυο αυτούς όρους με ελαφρώς διαφορετική σημασία.

== Χαρακτηριστικά γνωρίσματα ==
Επειδή τα έργα γιαόι παράγονται στη συντριπτική πλειοψηφία τους από γυναίκες και έχουν ως κοινό τους επίσης γυναίκες, οι συμπεριφορές που παρουσιάζουν σπάνια είναι ρεαλιστικές.

Στα έργα γιαόι οι χαρακτήρες αποτελούν εξιδανικευμένα πρότυπα ανδρών, συχνά με θηλυπρεπή χαρακτηριστικά (美少年, μπισόουνεν) ενώ οι ερωτικές σχέσεις έχουν απόλυτη διάκριση ρόλων στα πρότυπα εξουσιαστή-εξουσιαζόμενου (βλ. Λεξιλόγιο), ώστε η αναγνώστρια να μπορεί να ταυτιστεί με τον δεύτερο. 
Δεν είναι σπάνιο να παρατηρηθούν και ανατομικά λάθη στα μάνγκα, άνιμε ή παιχνίδια που περιέχουν σκηνές σεξ.
Γενικά το είδος δεν χαίρει της εκτίμησης των ομοφυλόφιλων ανδρών, οι οποίοι προτιμούν τα γκέι κόμικ (*ゲイコミ, γκεϊκομί'') των οποίων οι δημιουργοί είναι άντρες και διαφέρουν σε μεγάλο βαθμό από τα γιαόι. Ωστόσο υπάρχει αριθμός ομοφυλόφιλων αλλά και ετεροφυλόφιλων ανδρών που απολαμβάνουν το είδος.

## Λεξιλόγιο
Όπως και όλες οι άλλες κατηγορίες της Ιαπωνικής υποκουλτούρας, η κατηγορία του γιαόι περιέχει μεγάλο όγκο ορολογιών, η γνώση των οποίων βοηθά στην κατανόηση πολλών χαρακτηριστικών του. Ακολουθούν μερικοί από αυτούς.


Κατηγορία:Ορολογία anime και manga
Κατηγορία:ΛΟΑΤ ορολογία
Αγροτικό Κόμμα Ελλάδος

Με την ονομασία "**Αγροτικό Κόμμα Ελλάδος**" μπορεί να εννοούνται τα παρακάτω ελληνικά πολιτικά κόμματα που δημιουργήθηκαν σε διαφορετικές εκλογικές περιόδους τα οποία και είναι:
* Αγροτικόν Κόμμα Ελλάδος (1922), 1922-1923
* Αγροτικόν Κόμμα Ελλάδος (1930), 1930-1936
* Αγροτικό Κόμμα Ελλάδας, 1974-
Αγροτικόν Κόμμα Ελλάδος (1922)

Το πρώτο αγροτικό πολιτικό κόμμα που ιδρύθηκε στην Ελλάδα ήταν το **Αγροτικόν Κόμμα Ελλάδος**, που ίδρυσε ο Σπύρος Χασιώτης το 1922. Η ίδρυση αυτού του κόμματος είχε μεγάλη σημασία την εποχή εκείνη αφού μέσω αυτού το αναπτυσσόμενο τότε αγροτικό κίνημα στην Ελλάδα έπαιρνε καθαρά πολιτική μορφή.

Κατά τις βουλευτικές εκλογές του 1923 το Αγροτικόν Κόμμα Ελλάδος κέρδισε 4 βουλευτικές έδρες στη Βουλή των Ελλήνων. Όμως οι μεταξύ των στελεχών του κόμματος συνεχείς έριδες έφεραν ως αποτέλεσμα αρχικά τη διάσπασή του  με τελική κατάληξη τη διάλυσή του.

Το 1930 με την ίδια ονομασία φέρεται νέο κόμμα ιδρυτής του οποίου ήταν ο Ι. Σοφιανόπουλος.

## Πηγές
* "Εγκυκλοπαίδεια Πάπυρος Λαρούς Μπριτάννικα" τομ.2ος, σελ.149.
## Βιβλιογραφία
*Βλάσης Βλασίδης, «Το Αγροτικό Κόμμα Ελλάδος-Πολιτικές και ιδεολογικές αναζητήσεις στον Μεσοπόλεμο», Ελληνική Ιστορική Εταιρεία, ΙΑ' Πανελλήνιο Ιστορικό Συνέδριο-Πρακτικά, Αθήνα, 1991, σελ.181-198

Κατηγορία:Πρώην πολιτικά κόμματα στην Ελλάδα
Αγροτικο Κομμα Ελλαδος Χασιωτης
Αγροτικόν Κόμμα Ελλάδος (1930)

Το **Αγροτικόν Κόμμα Ελλάδος** (**Α.Κ.Ε.**) ήταν ελληνικό πολιτικό κόμμα που ιδρύθηκε το 1930. Ιδρυτής του κόμματος ήταν ο Ιωάννης Σοφιανόπουλος. 

## Ιστορικό
Μετείχε στις εκλογές του 1932 (όχι πλέον υπό την αρχηγία Σοφιανόπουλου που εισήλθε στη Βουλή ως αρχηγός ομάδας αγροτικών βουλευτών) και έλαβε 11 έδρες με ποσοστό ψήφων 6,17%. Εξέλεξε εκ νέου βουλευτές στις εκλογές του 1933, παρότι είχε κατέλθει διασπασμένο.

Όμως και το κόμμα αυτό, όπως και το προηγούμενο, μέσα σε δύο χρόνια διασπάστηκε το 1934 σε δύο συνδυασμούς, των οποίων αρχηγοί ήταν ο Ι. Σοφιανόπουλος στον έναν και ο Αλέξανδρος Μυλωνάς στον άλλον (Αγροτικόν Δημοκρατικόν Κόμμα). Με τη μορφή αυτή έλαβαν μέρος στις εκλογές του 1936, όπου οι δύο συνδυασμοί απέσπασαν μία και τέσσερις βουλευτικές έδρες αντίστοιχα.

Το ίδιο εκείνο έτος, Απρίλιος του 1936, μετά από απόφαση του 6ου Συνεδρίου του ΚΚΕ, που είχε συνέλθει τον Δεκέμβριο του 1935, ιδρύεται ένα επίσης ομώνυμο πολιτικό κόμμα περισσότερο για την κάλυψη της υπαίθρου, το λεγόμενο ΑΚΕ-ΚΚΕ. Αμφότερα όμως με τη κήρυξη της Δικτατορίας της 4ης Αυγούστου που επέβαλε ο Ιωάννης Μεταξάς τέθηκαν όπως και όλα τ΄  άλλα στην παρανομία.

## Αποτελέσματα εκλογών
### Βουλή των Ελλήνων

## Πηγές
* "Εγκυκλοπαίδεια Πάπυρος Λαρούς Μπριτάννικα" τομ.2ος, σελ.149

## Βιβλιογραφία
*Βλάσης Βλασίδης, «Το Αγροτικό Κόμμα Ελλάδος-Πολιτικές και ιδεολογικές αναζητήσεις στον Μεσοπόλεμο», Ελληνική Ιστορική Εταιρεία, ΙΑ' Πανελλήνιο Ιστορικό Συνέδριο-Πρακτικά, Αθήνα, Μάιος 1990, (εκδ. 1991) σελ.181-198

Κατηγορία:Πρώην πολιτικά κόμματα στην Ελλάδα
Αγροτικο Κομμα Ελλαδος Σοφιανοπουλος
Κατηγορία:Βενιζελισμός
Αγροτικόν Ριζοσπαστικόν Κόμμα

Το **Αγροτικόν Ριζοσπαστικόν Κόμμα** (ΑΡΚ) ήταν ελληνικό πολιτικό κόμμα που ουσιαστικά αποτελεί συνέχεια του πρώτου Αγροτικού Κόμματος Ελλάδος υπό του Σπύρου Χασιώτη, όταν διασπάστηκε και στη συνέχεια διαλύθηκε.

Στις εκλογές του Νοεμβρίου του 1926 το ΑΡΚ συνέπραξε με το ΚΚΕ σε συνασπισμό με την ονομασία «Ενιαίο Μέτωπο Εργατών - Αγροτών» και κέρδισε 10 έδρες.

## Πηγές
* *Εγκυκλοπαίδεια Πάπυρος Λαρούς Μπριτάννικα*, τόμ. 2ος, σελ. 149

Αργοτικο Ριζοσπαστικο Κομμα
Ανεξάρτητον Αγροτικόν Κόμμα Ελλάδος

Το **Ανεξάρτητον Αγροτικόν Κόμμα Ελλάδος** ήταν ένα πολιτικό κόμμα που ιδρύθηκε το 1950.

Το Κόμμα αυτό αποτελούσε ένα από τα λεγόμενα τότε μικρά πολιτικά κόμματα, της περιόδου εκείνης, που εκπροσωπούσε περισσότερο τοπικά αγροτικά συμφέροντα και συγκεκριμένα των αγροτών του Νομού Αχαΐας. Το κόμμα αυτό τελικά συμμετείχε στις εκλογές του 1950 πλην όμως δεν κέρδισε καμία βουλευτική έδρα με συνέπεια αργότερα να διαλυθεί.

## Πηγές
* "Εγκυκλοπαίδεια Πάπυρος Λαρούς Μπριτάννικα" τομ.2ος, σελ.149.

Κατηγορία:Αγροτικά κόμματα
Κατηγορία:Περιφερειακή ενότητα Αχαΐας
Ανεξάρτητον Γεωργικόν Κόμμα

Με την επίσημη επωνυμία **Ανεξάρτητον Γεωργικόν Κόμμα** ιδρύθηκε το 1950 ένα ακόμη από τα λεγόμενα τότε μικρά πολιτικά κόμματα της περιόδου εκείνης. Ιδρυτής του κόμματος αυτού ήταν ο Τ. Μπατσαβιάς.

Το Ανεξάρτητον Γεωργικόν Κόμμα εκπροσωπούσε κυρίως τα συμφέροντα των αγροτών της Επτανήσου και ειδικότερα της Κεφαλονιάς. Τελικά το κόμμα αυτό έλαβε μέρος στις βουλευτικές εκλογές του 1950, με δύο μόνο υποψήφιους στη Κεφαλονιά, πλην όμως δεν κέρδισε καμία έδρα.

## Πηγές
* "Εγκυκλοπαίδεια Πάπυρος Λαρούς Μπριτάννικα" τομ.2ος, σελ.149.

Κατηγορία:Πρώην πολιτικά κόμματα στην Ελλάδα
Κατηγορία:Κεφαλονιά
Κατηγορία:Αγροτικά κόμματα
Δημήτριος Γκόλνας

Ο **Δημήτριος (Τάκης) Γκόλνας** ήταν σπουδαίος οπλαρχηγός Μακεδονομάχος.

## Βιογραφικά στοιχεία
Γεννήθηκε στο Νυμφαίο Φλώρινας στα τέλη του 19ου αιώνα. Από νωρίς συμμετείχε σε αντάρτικα σώματα της περιοχής με σκόπο τον περιορισμό της δράσης των Βουλγάρων κομιτατζήδων. Συμμετείχε στα σώματα του Γεώργιου Δικώνυμου Μακρή και Ιωάννη Καλογερή σε επιχειρήσεις εναντίον Βουλγάρων κομιτατζήδων στα Ασπρόγεια Φλώρινας, το 1905.

Στη συνέχεια συγκρότησε δικό του σώμα από 15 άνδρες. Ως οπλαρχηγός έδρασε με το σώμα του στις περιοχές Λεχόβου - Δροσοπηγής από το 1905 έως το 1908.

Διατέλεσε επίσης πρόεδρος της Επιτροπής Αγώνα Νεβέσκας (Νυμφαίου) που συγκροτήθηκε με σκοπό την αντιμετώπιση του Βουλγαρικού κινδύνου.

Η διάδοση φημών ότι είναι πράκτορας των Βουλγάρων, οδήγησε τη μυστική Ελληνική οργάνωση *"Αθηνά"* να εκδόσει διαταγή εξόντωσής του. Όταν το έμαθε ο Τάκης Γκόλνας προσέτρεξε αυτοβούλως στο Προξενείο Μοναστηρίου προκειμένου να ζητήσει εξηγήσεις από τον Έλληνα πρόξενο Νικόλαο Ξυδάκη. Μετά τις εκατέρωθεν εξηγήσεις ο Τάκης Γκόλνας κρίθηκε αθώος και αποχώρησε. Κατά την έξοδό του από το προξενείο, έπεσε σε θανάσιμη ενέδρα. Η Ελληνική νεολαία Μοναστηρίου είχε συγκροτήσει ομάδα εκτελεστών, οργανώνοντας δολοφονίες και εκτελέσεις Βουλγάρων πρακτόρων και Ελλήνων προδοτών. Έτσι οι εκτελεστές, μη γνωρίζοντας τις τελευταίες εξελίξεις επιτέθηκαν και τραυμάτισαν βαριά τον Τάκη Γκόλνα.

Ξεψύχησε κατά τη διακομιδή του στο Ελληνικό νοσοκομείο Μοναστηρίου.

## Αναφορές
* "Ημερολόγιο Βάρδα 1904-1907", επιμέλεια Γ. Πετσίβα, τόμος Α΄, σσ. 128, 169
* "Αφανείς, Γηγενείς Μακεδονομάχοι", επιστημονική επιμέλεια: Ιωάννης Σ. Κολιόπουλος, Εταιρεία Μακεδονικών Σπουδών, εκδόσεις University Studio Press, 2008

Γκόλνας
Κατηγορία:Ιστορία της Φλώρινας
Κατηγορία:Μακεδόνες
Χατζηχρήστος Βούλγαρης

Ο **Χατζή Χρήστος (Κρίστε) Ντάγκοβιτς** (1783 - 19 Μαρτίου 1856) ήταν Μακεδόνας αγωνιστής της Ελληνικής Επανάστασης του 1821 και πολιτικός. Είχε αποκτήσει την προσωνυμία **Βούλγαρης**, λόγω της σλαβοφωνίας του. Σε αρκετές ελληνικές πηγές αναφέρεται και σαν *Χατζή Χρήστος Βούλγαρης·* ο ίδιος υπέγραφε και με τα δύο ονόματα.

## Βιογραφικά στοιχεία

Γεννήθηκε στο Νησί Πέλλας το 1783, ο πατέρας του Πέτρος και ο αδελφός του Σταύρος ήταν αγωνιστές της Σερβικής επανάστασης και σκοτώθηκαν στη πολιορκία του Βελιγραδίου το 1806. Κυνηγημένος από τους Οθωμανούς διέφυγε μαζί με την μητέρα του Άννα αρχικά στη Βοσνία, Βενετία, Ρόδο και Κύπρο για να καταλήξει στην Αίγυπτο. Εκεί μπήκε  σαν ιπποκόμος στις υπηρεσίες του Χουρσίτ Πασά που διορίστηκε το 1820 βαλής της Πελοποννήσου.

Στην ελληνική επανάσταση όταν άρχισε η Άλωση της Τριπολιτσάς από τα ελληνικά στρατεύματα εγκατέλειψε την πόλη και προσχώρησε στο ελληνικό στρατόπεδο. Έφτιαξε δικό του στρατιωτικό σώμα αποτελούμενο από Σέρβους και Βούλγαρους με το οποίο πήρε μέρος σε πολλές μάχες και διακρίθηκε ιδιαίτερα στα Δερβενάκια.

Τον Απρίλιο του 1825 πιάστηκε αιχμάλωτος των Οθωμανών μετά τη μάχη του Πετροχωρίου για να απελευθερωθεί το 1828. Με το τέλος της επανάστασης προήχθη σε στρατηγό, έγινε υπασπιστής του Όθωνα και τιμήθηκε με το ανώτατο αριστείο.

Χρημάτισε πληρεξούσιος Σέρβων, Βουλγάρων και Θρακών στην Εθνοσυνέλευση του 1843. Πέθανε το 1856 από αποπληξία.

## Παραπομπές


## Πηγές
* *Ιστορικά Θέματα*, τεύχος 10 Σεπτεμβρίου 2002.

Κατηγορία:Σέρβοι αγωνιστές του 1821
Κατηγορία:Έλληνες πληρεξούσιοι
Κατηγορία:Μακεδόνες
Κατηγορία:Ιστορία της Πέλλας
449 Αμβούργα

Η **Αμβούργα (Hamburga)** είναι ένας μεγάλος αλλά σκουρόχρωμος αστεροειδής της Κύριας Ζώνης Αστεροειδών, με απόλυτο μέγεθος (όπως ορίζεται για το Ηλιακό Σύστημα) 9,47. Ανακαλύφθηκε το 1899 από τους Γερμανούς αστρονόμους Μαξ Βολφ και Φρήντριχ Καρλ Άρνολντ Σβάσμαν, που παρατηρούσαν από τη Χαϊδελβέργη, και πήρε το όνομά του από το Αμβούργο.

## Φυσικά χαρακτηριστικά
Οι διαστάσεις της Αμβούργας εκτιμώνται σε 85,6 χιλιόμετρα (από δεδομένα του IRAS), ενώ η μάζα της εκτιμάται σε 657 τρισεκατομμύρια τόνους για μέση πυκνότητα 2 gr/cm³. Ο φασματικός τύπος της είναι **C** (ανθρακούχος), ενώ το άλβεδό της είναι 0,039 (από δεδομένα του IRAS). Είναι άγνωστο αν και με ποια περίοδο περιστρέφεται η Αμβούργα γύρω από τον εαυτό της. Η μέση θερμοκρασία στην επιφάνειά της εκτιμάται σε 95 περίπου βαθμούς Κελσίου κάτω από το μηδέν.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Αμβουργα
Κατηγορία:Αμβούργο
453 Τεά

Η **Τεά (Tea)** είναι αστεροειδής της Κύριας Ζώνης Αστεροειδών, με απόλυτο μέγεθος (όπως ορίζεται για το Ηλιακό Σύστημα) 10,6. Ανακαλύφθηκε το 1900 από τον Γάλλο αστρονόμο Ωγκύστ Σαρλουά, που παρατηρούσε από τη Νίκαια. Η Τεά ανήκει στην Οικογένεια αστεροειδών της Χλωρίδος.

## Φυσικά χαρακτηριστικά
Η διάμετρος της Τεά υπολογίσθηκε σε 20,2 χιλιόμετρα (από δεδομένα του IRAS), ενώ η μάζα της εκτιμάται σε 8,7 τρισεκατομμύρια τόνους για μέση πυκνότητα 2 gr/cm³. Ο φασματικός τύπος της είναι **S** (λιθώδης), ενώ το άλβεδό της είναι 0,248 (από δεδομένα του IRAS). Η Τεά περιστρέφεται γύρω από τον εαυτό της μία φορά κάθε 6,4 ώρες. Η μέση θερμοκρασία στην επιφάνειά της εκτιμάται σε 90 ως 95 περίπου βαθμούς Κελσίου κάτω από το μηδέν.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Τεα
454 Μάθησις

Η **Μάθησις (Mathesis)** είναι μεγάλος αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 9,2. Ανακαλύφθηκε το 1900 από τον Γερμανό αστρονόμο Άρνολντ Σβάσμαν, που παρατηρούσε από τη Χαϊδελβέργη.

## Φυσικά χαρακτηριστικά
Η μέση διάμετρος της Μαθήσεως υπολογίσθηκε σε 81,6 χιλιόμετρα (από δεδομένα του IRAS), ενώ η μάζα της εκτιμάται σε 568 τρισεκατομμύρια τόνους για μέση πυκνότητα 2 gr/cm³. Ο φασματικός τύπος της είναι **CB** (ανθρακούχος), ενώ το άλβεδό της είναι 0,056 (από δεδομένα του IRAS). Η Μάθησις περιστρέφεται γύρω από τον εαυτό της μία φορά κάθε 7 ώρες και 4,5 λεπτά. Η μέση θερμοκρασία στην επιφάνειά της εκτιμάται σε 100 περίπου βαθμούς Κελσίου κάτω από το μηδέν.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Μαθησις
458 Ερκυνία

Η **Ερκυνία (Hercynia)** είναι αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 9,63. Ανακαλύφθηκε το 1900 από τους Γερμανούς αστρονόμους Μαξ Βολφ και Φρήντριχ Καρλ Άρνολντ Σβάσμαν, που παρατηρούσαν από τη Χαϊδελβέργη.

## Φυσικά χαρακτηριστικά
Οι διαστάσεις της Ερκυνίας εκτιμώνται σε 38,8 χιλιόμετρα (από δεδομένα του IRAS), ενώ η μάζα της εκτιμάται σε 60,9 τρισεκατομμύρια τόνους για μέση πυκνότητα 2 gr/cm³. Ο φασματικός τύπος της είναι **S** (λιθώδης), ενώ το άλβεδό της είναι 0,165 (από δεδομένα του IRAS). Η Ερκυνία περιστρέφεται γύρω από τον εαυτό της μία φορά κάθε 22 ώρες και 18 λεπτά, μία αργή περιστροφή για αστεροειδή. Η μέση θερμοκρασία στην επιφάνειά της εκτιμάται σε 115 περίπου βαθμούς Κελσίου κάτω από το μηδέν.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Ερκυνια
Α' Κατηγορία Ε.Π.Σ. Ζακύνθου

Η **Α' Κατηγορία Ε.Π.Σ. Ζακύνθου** είναι η 1η από τις 2 ποδοσφαιρικές κατηγορίες στις οποίες χωρίζεται η Ε.Π.Σ. Ζακύνθου.
Αποτελείται από 12 ομάδες από τις οποίες η πρωταθλήτρια παίρνει την άνοδο στη Δ' Εθνική ενώ 3 ομάδες υποβιβάζονται στη Β' Κατηγορία Ε.Π.Σ. Ζακύνθου.

 
## Σύστημα ανόδου και υποβιβασμού

### Άνοδος

Όσον αφορά την άνοδο οι 2 πρώτες ομάδες δίνουν μπαράζ για το πρωτάθλημα 
με το νικητή να στέφεται στις 2 νίκες. Ο νικητής της σειράς θα στεφθεί πρωταθλητής και θα πάρει την άνοδο στη Δ' Εθνική.

### Υποβιβασμός
Το σύστημα της παραμονής είναι πιο περίπλοκο.Οι 2 τελευταίοι (11ος-12ος) υποβιβάζονται στη Β' Κατηγορία και ο 10ος με τον 9ο δίνουν μπαράζ για την 3η θέση σε ένα ζευγάρι παιχνιδιών.Σε περίπτωση ισοβαθμίας 11ου-10ου δίνονται μπαράζ με τον νικητή να δίνει νέα μπαράζ με τον 9ο της βαθμολογίας.

## Βαθμολογία

Στα μπαράζ ανόδου ο Αστέρας Μαχαιράδου επικράτησε του Κατασταρίου με 3-1 (εντός) και 2-1 (εκτός)
και πήρε την άνοδο στη Δ' Εθνική.
Στα μπαράζ παραμονής ο Άρης Αγίου Δημητρίου παρέμεινε σε βάρος του Εθνικού Σκουλικάδου που υποβιβάστηκε στη Β' Κατηγορία.

Κατηγορία:Ε.Π.Σ. Ζακύνθου
457 Αλεγκένια

Η **Αλεγκένια (Alleghenia)** είναι αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 11,0. Ανακαλύφθηκε το 1900 από τους Γερμανούς αστρονόμους Μαξ Βολφ και Φρήντριχ Καρλ Άρνολντ Σβάσμαν, που παρατηρούσαν από τη Χαϊδελβέργη, και πήρε το όνομά της από τη βόρεια συνοικία της πόλεως Πίτσμπουργκ της Πενσυλβάνια, όπου κατασκευάσθηκαν μερικά από τα καλύτερα αστρονομικά όργανα των αρχών του εικοστού αιώνα.

## Φυσικά χαρακτηριστικά
Τα φυσικά χαρακτηριστικά της Αλεγκένια είναι άγνωστα. Οι διαστάσεις της δεν πρέπει να ξεπερνούν τα 40 χιλιόμετρα.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Αλεγκενια
Άγιος Λεωνίδας Επίσκοπος Αθηνών

Ο **Άγιος Λεωνίδας** υπήρξε Επίσκοπος Αθηνών και μάρτυρας της εκκλησίας, του οποίου η  μνήμη  τιμάται από την Εκκλησία μας στις 15 Απριλίου. Κοιμήθηκε ειρηνικά ή μαρτύρησε το έτος 250. Σε μερικούς κώδικες αναφέρεται ως μάρτυρας, κάτι που όμως δεν αποδεικνύεται.

Έζησε τον τρίτο αιώνα και μαρτύρησε μαζί με επτά ακόμα γυναίκες (Χαρίσση, Νίκη, Γαληνή, Καλλίδα, Νουνεχία, Βασίλισσα, Θεοδώρα).  

Με καταγωγή από την περιοχή της Τροιζήνας, έδρασε στην περιοχή της Επιδαύρου. Ο ίδιος ανέπτυξε στενό πνευματικό δεσμό με επτά γυναίκες, ένα δεσμό που δε γνωρίζουμε πότε ξεκίνησε ακριβώς, όμως, κάποια στοιχεία που υπάρχουν μαρτυρούν την ιερή αυτή σχέση. Το 1833 ο τότε εφημέριος της κοινότητας, ιερεύς Νικόλαος Νάτσουλης, έκτισε ναό προς τιμήν και δόξα του Αγίου Λεωνίδα.

Στην Αθήνα υπάρχει πρωτοχριστιανικός ναός (κρύπτη) στο όνομα του Αγίου Λεωνίδη πίσω από τους στύλους του Ολυμπίου Διός.

## Εύρεση Λειψάνων
Το 1916 μετά από συνεχή όνειρα, ευσεβείς κάτοικοι της Επιδαύρου, έψαξαν και βρήκαν «κρυμμένον θησαυρόν» κάτω από τα θεμέλια των ερειπίων του ιερού ναού της Υπεραγίας Θεοτόκου. Όταν, επί τέλους έσκαψαν στο σημείο που είχε υποδειχτεί, βρήκαν ιερή εικόνα της Παναγίας και κατόπιν σε βάθος 70 εκατοστών, βρήκαν επτά σκελετούς που όπως αποδείχτηκε ανήκαν σε γυναίκες. Συγχρόνως, παρουσιάστηκε και πέτρινη πλάκα η οποία αφού μετακινήθηκε αποκάλυψε ανδρικό σκελετό ο οποίος μαρτυρούσε ότι ο άνθρωπος αυτός είχε υποστεί στραγγαλισμό ενώ ευωδία αναδυόταν εκ του τάφου.

## Μαρτύριο
Το Μεγάλο Σάββατο του έτους 250, ο Άγιος Λεωνίδας και η συνοδεία του από επτά γυναίκες, οδηγήθηκαν στην Κόρινθο, στον ηγεμόνα Ανθύπατο Βενούστο. Εκείνος τους ζητά να αρνηθούν την πίστη τους για να γλυτώσουν. Όμως κανείς δεν δέχτηκε να αλλαξοπιστήσει.

Έτσι καταδικάστηκαν σε θάνατο. Τον Άγιο Λεωνίδα τον κρέμασαν, αφού πρώτα τον βασάνισαν. Στη συνέχεια, το σκήνωμά του μαζί με τις επτά γυναίκες, οδηγήθηκε στη θάλασσα. Εκεί αφού τις έδεσαν με πέτρες, τις έριξαν στο βυθό, μία ημέρα πριν από το Πάσχα. Χριστιανοί της Επιδαύρου, που παρακολουθούσαν από απόσταση τις δραματικές στιγμές του Αγίου και των επτά Αγίων γυναικών, περισυνέλεξαν τα νεκρά σώματα και τα ενταφίασαν.

## Απολυτίκιο
μικρογραφία
**Ἦχος δ'. Ταχὺ προκατάλαβε.**

Ποιμὴν ἱερώτατος, καὶ Ἱεράρχης σοφός, τῆς πόλεως γεγονός, τῶν Ἀθηνῶν τῆς κλεινῆς, Λεωνίδα μακάριε, ὅθεν ἱερατεύσας, τῷ Σωτήρι ὁσίως, ἤθλησας ὑπὲρ φύσιν, καὶ τὴν πλάνην καθεῖλες. Καὶ νῦν Πάτερ ἱκέτευε, ὑπὲρ τῶν τιμώντων σε

## Κοντάκιο

**Ἦχος δ’. Ὁ ὑψωθείς ἐν τῷ Σταυρῷ.**
Ὡς Ἱεράρχης ἐνθεώτατος Πάτερ, μαρτυρικῶς τόν σόν ἐτέλεσας βίον, Ἱερομάρτυς Λεωνίδα ἔνδοξε· χαίρων γάρ ὑπήνεγκας, τῆς σαρκός τάς ὀδύνας· ὅθεν μεταβέβηκας, πρός οὐράνιον λῆξιν, ὑπέρ ἡμῶν πρεσβεύων πρός Χριστόν, τῶν ἐκτελούντων, τήν πάνσεπτον μνήμην σου.

## Μεγαλυνάριο
Χαίροις τῆς Ἑλλάδος θεῖος βλαστός, Ἱερομαρτύρων Λεωνίδα ἡ καλλονή· χαίροις Ἀθηναίων, ὁ θεῖος Ποιμενάρχης, καί πρός Χριστόν μεσίτης, Πάτερ θερμότατος.

## Παραπομπές


Κατηγορία:Επίσκοποι Αθηνών
Λεωνιδας αθηνων
Κατηγορία:Βυζαντινοί του 3ου αιώνα
Κατηγορία:Βυζαντινοί επίσκοποι
Παλαμάς Φθιώτιδας

thumb|right|Το Ηρώο, το μνημείο που ανεγέρθη στον Παλαμά για να τιμήσει τους αγωνιστές της επανάστασης.Ο **Παλαμάς** είναι ορεινός οικισμός της Στερεάς Ελλάδας στην Περιφερειακή Ενότητα Φθιώτιδας.

## Γεωγραφικά στοιχεία
Ο Παλαμάς βρίσκεται στα βόρεια του πρώην νομού, στις βόρειες πλαγιές του όρους Όθρυς σε  υψόμετρο 686 μέτρα και απέχει 26 χλμ. βόρεια της πρωτεύουσας του νομού, της Λαμίας. Ο Παλαμάς, μαζί με τον γειτονικό Νέο Παλαμά αποτελούν την τοπική κοινότητα Παλαμά που υπάγεται διοικητικά στην δημοτική ενότητα Δομοκού του διευρυμένου Δήμο Δομοκού και σύμφωνα με την απογραφή 2011 ως κοινότητα έχει πληθυσμό 303 κατοίκους ενώ ως οικισμός 114. Αναφέρεται επίσημα, μετά την απελευθέρωση, το 1883 στο ΦΕΚ 126Α - 02/04/1883 να ορίζεται έδρα της ομώνυμης νεοϊδρυθείασς κοινότητας.

## Ιστορικά στοιχεία

Αναφέρεται στην «πρόθεση» με τους Δωρητές της Ιεράς Μονής της Ρεντίνας, με τους οικισμούς Αβαρνίτζα, Δραμάλα και Λευθεροχώρι άλλοτε ως *Παλαμάς* και άλλες φορές ως *«μικρός Παλαμάς»* σε αντιδιαστολή με τον Παλαμά Καρδίτσας. Ο Παλαμάς χτίστηκε σίγουρα πριν το 1640. Εκεί πραγματοποιήθηκε στις 7 Μαρτίου 1878, η μεγάλη σύναξη των επαναστατών-πολεμιστών στο χώρο της εκκλησίας του Αγίου Αθανασίου. Ύψωσαν την ελληνική σημαία και ορκίστηκαν με το σύνθημα: *«Ελευθερία ή θάνατος»*, κηρύσσοντας την τελευταία επανάσταση εναντίον των Τούρκων, εκλέγοντας *«Προσωρινή Διοίκηση της επαρχίας Δομοκού»*. Η Πολιτεία για να τιμήσει ως εκπλήρωση εθνικού χρέους τους αγωνιστές, προέβη στην ανέγερση αντάξιου προς την ηρωική πράξη, μνημείου στον ιστορικό αυτό χώρο όπου κάθε χρόνο την πρώτη Κυριακή του Μαρτίου γιορτάζεται με κάθε επισημότητα η εθνική επέτειος της επανάστασης του 1878.

## Προσωπικότητες
*Αθανάσιος Ξαρχάς (1931), δικηγόρος, Βουλευτής της Ν.Δ. από το 1981 ως το 1993 και υπουργός Εμπορίου κατά την περίοδο 1990-1991.

## Παραπομπές


Κατηγορία:Χωριά της περιφερειακής ενότητας Φθιώτιδας
Κατηγορία:Δήμος Δομοκού
Διοικητική διαίρεση της Ελλάδας 1833

right|thumb|Χάρτης διοικητικής διαίρεσης του 1833
Η **διοικητική διαίρεση του 1833** καθορίστηκε από την Κυβέρνηση Μαυροκορδάτου, στους πρώτους μήνες της διακυβέρνησης της χώρας από την Αντιβασιλεία μετά την άφιξη του Βασιλέα Όθωνα στην Ελλάδα. 
Με βάση αυτή τη διαίρεση, που τέθηκε σε εφαρμογή με το Βασιλικό Διάταγμα της 3/15 Απριλίου του 1833 «*Περί διαιρέσεως του Βασιλείου και της διοικήσεώς του*», η επικράτεια του Ελληνικού Βασιλείου χωρίσθηκε σε δέκα νομούς (νομαρχίες) και 42 επαρχίες. Επικεφαλής της κάθε νομαρχίας ήταν ο νομάρχης, ανώτατο διοικητικό όργανο στη διοικητική διεύθυνση του Νομού, με υπαγόμενες επαρχίες και δήμους, τα καθήκοντα του οποίου ορίσθηκαν με το από 25 Απριλίου του 1833 Βασιλικό Διάταγμα «*Περί της αρμοδιότητας των νομαρχών και περί της κατά τας νομαρχίας υπηρεσίας*». Τη διαίρεση αυτή ακολούθησε στη συνέχεια και η διοικητική σύσταση αναγνώριση ισάριθμων μητροπόλεων με εξαίρεση εκείνη της Μάνης (Γυθείου).

Πρώτοι νομάρχες του Βασιλείου της Ελλάδος, που ορίστηκαν με την παραπάνω νομοθεσία ήταν ξεκινώντας από την νομαρχία πρωτεύουσας, οι: Φραγκίσκος Μαύρος (Αργολίδος και Κορινθίας), Γεώργιος Γλαράκης (Αχαΐας και Ήλιδος), Κωνσταντίνος Ζωγράφος (Αρκαδίας), Δημήτριος Χρηστίδης (Μεσσηνίας), Ανδρέας Μεταξάς (Λακωνίας), Αναγνώστης Μοναρχίδης (Ακαρνανίας και Αιτωλίας), Ιωάννης Αμβροσιάδης (Φωκίδος και Λοκρίδος), Μιχαήλ Σχινάς (Αττικής και Βοιωτίας), Γεώργιος Αινιάν (Εύβοιας), και τέλος Ιάκωβος Ρίζος Νερουλός (Κυκλάδων). 

Η του 1833 ήταν η δεύτερη κατά σειρά διοικητική διαίρεση της Ελλάδας, μετά από αυτήν του 1828, που είχε εφαρμόσει στη νεοσύστατη Ελληνική Πολιτεία ο κυβερνήτης Ιωάννης Καποδίστριας.

## Ιστορική αναδρομή
Με την λήξη της επανάστασης του 1821 η Ελλάδα αποτελείτο από την Πελοπόννησο, τη Στερεά Ελλάδα, την Εύβοια και τις Κυκλάδες. Με τη διοικητική διαίρεση του 1833, εφαρμόστηκε για πρώτη φορά η νομαρχιακή διοίκηση. Η Ελλάδα, με τον νόμο «Περί Συστάσεως των Δήμων» (27.12.1833, ΦΕΚ 3/10.01.1834) διαιρέθηκε σε δέκα νομαρχίες και σαράντα δύο επαρχίες, οι οποίες με τη σειρά τους υποδιαιρέθηκαν σε δήμους. Η διοικητική διαίρεση συνοδεύτηκε και από την πρώτη επίσημη απογραφή του ελληνικού κράτους, αυτήν του 1834–1835. Το σύστημα διαίρεσης σε νομαρχίες και επαρχίες διατηρήθηκε μέχρι το 1836, οπότε η διοικητική διαίρεση μεταβλήθηκε (Διοικητική διαίρεση της Ελλάδας (1836) με Διοικήσεις-επαρχίες) αλλά επανήλθε με τη Διοικητική διαίρεση της Ελλάδας του 1845 με μικρές αλλαγές στον αριθμό και την οριοθέτηση των επαρχιών και των δήμων.

## Διοικητική διαίρεση
Οι νομοί και οι επαρχίες που συστάθηκαν με τη διοικητική διαίρεση του 1833 ήταν αναλυτικά:

## Δείτε επίσης
*Διοικητική διαίρεση της Ελλάδας

## Πηγές
*

## Παραπομπές


## Εξωτερικοί σύνδεσμοι
* 

1833
Β' Κατηγορία Ε.Π.Σ. Ζακύνθου

Η **Β' Κατηγορία Ε.Π.Σ. Ζακύνθου** είναι η 2η τη τάξει κατηγορία των τοπικών ποδοσφαιρικών πρωταθλημάτων Ζακύνθου.
Αποτελείται από 12 ομάδες εκ των οποίων 3 παίρνουν την άνοδο στην Α' Κατηγορία Ε.Π.Σ. Ζακύνθου.

## Σύστημα ανόδου

Στη Β' Κατηγορία ο πρωταθλητής παίρνει απευθείας την άνοδο ενώ από το 2ο ως τον 5ο οι ομάδες  δίνουν μπαράζ.Στα μπαράζ ο 2ος αναμετράται με τον 5ο και ο 3ος με τον 4ο.Ο νικητής του κάθε ζευγαριού είναι αυτός που φτάνει τις 2 νίκες (ή αυτός που έχει τις περισσότερες νίκες μετά από 3 παιχνίδια).

## Βαθμολογία

Η τελική βαθμολογία της περιόδου 2009-2010

Στα μπαράζ την άνοδο πήραν Αστέρας Γαϊτανίου και Αργάσι σε βάρος του Αετού Καλιπάδου και των Λεβάντες αντίστοιχα.

Ο Κοιλιωμένος παραιτήθηκε από το πρωτάθλημα και μηδενίστηκε.

Κατηγορία:Ε.Π.Σ. Ζακύνθου
Κατερίνα Τσεμπερλίδου

Η **Κατερίνα Τσεμπερλίδου** είναι Ελληνίδα συγγραφέας και αρθρογράφος καθώς και διαφημίστρια.

## Βιογραφικά στοιχεία
Γεννήθηκε στην Πάτρα και μεγάλωσε στα Πατήσια. Σπούδασε Νομικά και από μια σύμπτωση βρέθηκε στον κόσμο της διαφήμισης, που την κέρδισε από πολύ νωρίς. Υπήρξε η νεαρότερη δημιουργική διευθύντρια στην Ελλάδα και πρόεδρος διαφημιστικής εταιρίας. Έχει δημιουργήσει περισσότερες από 500 διαφημιστικές καμπάνιες για εμπορικούς και ανθρωπιστικούς σκοπούς. Έχει βραβευτεί επανειλημμένα για τη δημιουργικότητά της στην Ελλάδα και στο εξωτερικό. Έχει γράψει πολλά σλόγκαν για σημαντικές μάρκες, όπως «Γάλατα υπάρχουν πολλά, ΝΟΥΝΟΥ όμως ένα», «Με ένα Άρλεκιν ξεχνιέμαι», «ΙΟΝ Αμυγδάλου, η πρώτη σου αγάπη και παντοτινή», «Και ΝΟΥΝΟΥ και light», «Αλλατίνη, γεύσεις μπροστά». 

Είναι συγγραφέας έντεκα βιβλίων, μεταξύ των οποίων του *Όχι πια σεξ, μόνο φίλοι*. Είναι επίσης αρθρογράφος σε γνωστά μηνιαία περιοδικά. 

Επιπλέον, έχει κάνει εισηγήσεις και ομιλίες σε συνέδρια, παρουσιάσεις, πολλαπλές εμφανίσεις για συνεντεύξεις στην τηλεόραση και έχει φιλοξενηθεί ως καλεσμένη σε τηλεοπτικές εκπομπές , καθώς και σε αφιερώματα στον Τύπο. Για πολλά χρόνια έχει διατελέσει μέλος στα Διοικητικά Συμβούλια της Ένωσης Εταιριών Διαφήμισης και Επικοινωνίας Ελλάδος, του Συμβουλίου Ελέγχου Επικοινωνίας και του Ινστιτούτου Επικοινωνίας.

## Εργογραφία
* **Διηγήματα**
** *Έτσι για καφέ και κουβέντα, Αδάμ*, 1991, Μοντέρνοι Καιροί, 1997
** *Όχι πια σεξ, μόνο φίλοι*, Μοντέρνοι Καιροί, 1996
** *Χριστουγεννιάτικο φως*, Μοντέρνοι Καιροί, 1998
** *Αγάπη μου κολυμπάς με καρχαρίες*, Μοντέρνοι Καιροί, 2004

* **Μυθιστορήματα**
** *Κεραυνοβόλος γάμος*, εκδόσεις Μοντέρνοι Καιροί,  2000

* **Άρθρα**
** *Έχω μήνυμα για σας*, Μοντέρνοι Καιροί, 2007

* **Βιβλία αυτογνωσίας**
** *Η ευτυχία είναι απόφαση*, Μοντέρνοι Καιροί, 2008
** *Τα μονοπάτια της ευτυχίας*, Μοντέρνοι Καιροί, 2009
** *Το ταλέντο να ζεις ευτυχισμένα*, Μοντέρνοι Καιροί, 2010
** *Εγώ στα καλύτερά μου,* Μοντέρνοι Καιροί, 2011
** *Ψυχική Μπουγάδα*, Εκδόσεις Ψυχογιός, 2013

## Εξωτερικοί σύνδεσμοι
* https://web.archive.org/web/20161112205240/http://www.tsemberlidou.gr/
* https://web.archive.org/web/20161005013523/http://ieftyhiaeinaiapofasi.gr/

## Παραπομπές


Κατηγορία:Έλληνες συγγραφείς του 21ου αιώνα
Α.Ο. Θεαγένης Θάσου

Ο **Αθλητικός Όμιλος Θεαγένης Θάσου** είναι αθλητικό σωματείο που δραστηριοποιείται στο άθλημα του ποδοσφαίρου. Ιδρύθηκε το 1969 και εδρεύει στο Λιμένα της Θάσου. Διεξάγει τους εντός έδρας αγώνες του στο Δημοτικό Στάδιο Λιμένα Θάσου χωρητικότητας 1.000 θεατών.

## Ιστορία
Στην κωμόπολη του Λιμένα υπήρχαν δύο ομάδες, ο «Θασιακός» και ο «Θεαγένης». Μετέπειτα πάρθηκε η απόφαση δημιουργίας ενός αθλητικού σωματείου, με σκοπό να εκπροσωπεί το Λιμένα και τη Θάσο γενικότερα. Ο Αθλητικός Όμιλος Θάσου «ο Θεαγένης» ιδρύθηκε επίσημα το 1969. Η ονομασία του προέρχεται από τον γνωστό αρχαίο ολυμπιονίκη αθλητή του παγκρατίου αθλήματος, Θεαγένη τον Θάσιο. Αποτελεί έναν από τους παλαιότερους ποδοσφαιρικούς συλλόγους στην Ε.Π.Σ. Καβάλας.

Η μεγαλύτερη επιτυχία της ομάδας με τον καλύτερο πρόεδρο της ιστορίας της Παναγιώτη Μέντζα, ήταν κατά την περίοδο 2002–03, όταν στέφθηκε πρωταθλήτρια της Ε.Π.Σ. Καβάλας, κερδίζοντας την άνοδο στη Δ΄ Εθνική Κατηγορία. Την περίοδο 2003–04, κατέλαβε τη 12η θέση με 36 βαθμούς. Την επόμενη περίοδο τερμάτησε 11ος, μία θέση πάνω από τη ζώνη του υποβιβασμού. Την περίοδο 2005–06, τερμάτησε στη 16η θέση του βαθμολογικού πίνακα με 12 βαθμούς, οπότε και υποβιβάστηκε στις τοπικές κατηγορίες.

Την περίοδο 2009–10 η ομάδα αγωνιζόταν στην Α1 Κατηγορία της Ε.Π.Σ. Καβάλας, όπου τερμάτισε στη 10η θέση. Μάλιστα είχε φτάσει στη 14η θέση που οδηγούσε στην Α2 Κατηγορία αλλά τελικά, έπειτα από ορισμένες νίκες, κατάφερε να παραμείνει στην κατηγορία.

## Έμβλημα
Το σήμα της ομάδας απεικονίζει την προτομή του ολυμπιονίκη Θεαγένη, που καταγόταν από τη Θάσο.

## Η διαχρονική πορεία
* 2003–04: Δ΄ Εθνική
* 2004–05: Δ΄ Εθνική
* 2005–06: Δ΄ Εθνική

## Αξιοσημείωτοι πρώην ποδοσφαιριστές
*  Θανάσης Ζήδρος
*  Αύγουστος Σοφιάς

## Παραπομπές


## Εξωτερικοί σύνδεσμοι
* Πρώην ιστότοπος οπαδών του Α.Ο. Θεαγένης Θάσου
* Δημοτικό Στάδιο Θάσου

Κατηγορία:Αθλητικοί σύλλογοι Καβάλας
Κατηγορία:Ιδρύσεις αθλητικών συλλόγων το 1969
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1969
Δημήτριος Κρης

thumb|right|250px|Η ελληνική γραμματική του Κωνσταντίνου Λάσκαρι, Μιλάνο 1476. Τα τυπογραφικά στοιχεία για την εκτύπωση του βιβλίου σχεδιάστηκαν με βάση το γραφικό χαρακτήρα του Δημητρίου Δαμιλά.
Ο **Δημήτριος Δαμιλάς ο Κρης** (από την Κρήτη) ήταν Έλληνας λόγιος, αντιγραφέας βιβλίων και τυπογράφος του 15ου αιώνα.

## Βιογραφικά στοιχεία
Γεννήθηκε στην Κρήτη. Επιμελήθηκε στο Μιλάνο την έκδοση  της γραμματικής του Κωνσταντίνου Λάσκαρι *Ἐπιτομὴ τῶν ὀκτὼ τοῦ λόγου μερῶν*, που βγήκε από το τυπογραφείο του Ιταλού τυπογράφου Διονύσιου Παραβιτσίνι τον Ιανουάριο του 1476. Επίσης σχεδίασε τα ελληνικά τυπογραφικά στοιχεία που χρησιμοποιήθηκαν, και έγραψε τον πρόλογο στο βιβλίο. Το βιβλίο αυτό είναι το πρώτο εκτυπωμένο ελληνικό βιβλίο, δυσεύρετο και σπανιότατο σήμερα.  Ένα αντίτυπο του υπάρχει στη Εθνική Βιβλιοθήκη. 

Άλλα βιβλία που εξέδωσε είναι τα *Ἐρωτήματα* του Χρυσολωρά (Φλωρεντία 1484) και τα άπαντα του Ομήρου (Φλωρεντία 1488) σε φιλολογική επιμέλεια του Δημήτριου Χαλκοκονδύλη.

## Δείτε επίσης
* Ιστορία της ελληνικής τυπογραφίας

## Πηγές
* 
* 

Κατηγορία:Έλληνες λόγιοι του 15ου αιώνα
Ένωση Σωματείων Καλαθοσφαίρισης Αχαΐας-Ηλείας

Η **Ε.Σ.Κ.Α.Η.** (ακρωνύμιο της «**Ένωσης Σωματείων Καλαθοσφαίρισης Αχαΐας-Ηλείας**») αποτελεί μια από τις τοπικές ενώσεις καλαθοσφαίρισης ανά την ελληνική επικράτεια. Έδρα της είναι η Πάτρα και βρίσκεται υπό τη δικαιοδοσία της Ελληνικής Ομοσπονδίας Καλαθοσφαίρισης (Ε.Ο.Κ.). Την Ένωση συνθέτουν σωματεία που εδρεύουν στην Αχαΐα, την Ηλεία, την Κεφαλλονιά, την Ιθάκη, τη Ζάκυνθο, καθώς και ένα πολύ μικρό τμήμα της Αιτωλοακαρνανίας (περιοχή Αντιρρίου).

## Ιστορία
Προπολεμικά και από το 1935 διοργανωνόταν επίσημο Πρωτάθλημα Πατρών από την Τοπική Ένωση ΣΕΓΑΣ και ο πρωταθλητής μαζί με τον 2ο συμμετείχαν στα Πανελλήνια πρωταθλήματα. Η Τοπική ένωση διοργάνωνε πρωτάθλημα ανδρών. Άλλες κατηγορίες δεν υπήρχαν ούτε και πρωτάθλημα αναπληρωματικών ομάδων. Προπολεμικά τις διοργανώσεις αναλάμβανε να τις διοργανώσει κάποιο σωματείο, συνήθως εναλλάξ υπό την αιγίδα της τοπικής ενώσεως. Παράλληλα με το πρωτάθλημα υπήρχε και κύπελλο που διοργανωνόταν από επιχειρήσεις και βιομηχανίες, π.χ. το Κύπελλο Λαδόπουλου, ή από κάποιο σωματείο, όπως το Κύπελλο Γεροθανάση, ή εορταστικά τουρνουά, όπως το Κύπελλο Χριστουγέννων.

Το 1970 αποσπάστηκε από τον ΣΕΓΑΣ και πέρασε στη δικαιοδοσία της Ε.Ο.Κ. και την τοπικής ενώσεως που δημιουργήθηκε. Στην τοπική ένωση της ΕΟΚ συμμετείχε και η Γ.Ε. Αγρινίου από την Αιτωλοακαρνανία ενώ το 1979 διοργανώθηκε το πρώτο πρωτάθλημα Β΄ Κατηγορίας.

Το 1983 μετονομάστηκε σε Ε.Σ.Κ.Α.-Η. με ομάδες αποκλειστικά από τους νομούς Αχαΐας και Ηλείας. Παράλληλα με την ίδρυση της ένωσης διοργανώθηκε και το πρώτο τοπικό κύπελλο με νικητή τον Ολυμπιακό Πατρών. Από το 2012 η ΕΣΚΑ-Η διοργανώνει και αγώνα All Stars.

## Προεδρία
Πρόεδροι στην Ε.Σ.Κ.Α.-Η. έχουν διατελέσει μόλις 2 σε 27 χρόνια:

* Ο **Φίλιππος Κονυδάρης,** από το 1983 ως το 1984
* Ο **Παναγιώτης Τσαγκρώνης,** από το 1984 ως 2022
* Ο **Παναγιώτης Λυκούδης** από το 2022 έως σήμερα .

## Διοργανώσεις
Η Ένωση διοργανώνει τα παρακάτω Πρωταθλήματα: 
* Πρωτάθλημα Ανδρών (Κατηγορίες: Α1, Α2, Β, Γ1, Γ2)
* Πρωτάθλημα Γυναικών

Σε επίπεδο μικρότερων ηλικιών οργανώνονται πρωταθλήματα Νεανίδων, Κορασίδων, Εφήβων, Παίδων, Παμπαίδων και Μίνι.

Σύμφωνα με τους κανονισμούς της Ομοσπονδίας οι πρωταθλήτριες ομάδες ανδρών προβιβάζονται στον πρώτο όμιλο Νότου της Γ' Εθνικής Κατηγορίας Ανδρών ενώ οι πρωταθλήτριες ομάδες γυναικών προβιβάζονται στην Α2 Εθνική Κατηγορία Γυναικών, εφόσον περάσουν νικηφόρα από σχετικό Πρωτάθλημα Ανόδου που διοργανώνεται ανάμεσα στους πρωταθλητές των τοπικών ενώσεων Νοτίου Ελλάδος.

## Αθλητικά Σωματεία

## Κάτοχοι Πρωταθλημάτων
### Χρονολόγιο

## Παραπομπές


## Πηγές
* Αλέκος Δημητριάδης, *Πατραϊκό Μπάσκετ , μια διαδρομή μέσα στο χρόνο από το 1950 μέχρι το.... 2000 και πέρα*, Εκδόσεις Πελοπόννησος, Πάτρα 2012, ISBN 978-960-88372-3-2
* Ελληνική Ομοσπονδία Καλαθοσφαίρισης-Επίσημη Ιστοσελίδα

## Εξωτερικοί σύνδεσμοι

* Ένωση Σωματείων Καλαθοσφαίρισης Αχαΐας-Ηλείας, επίσημος ιστότοπος.
* Ελληνική Ομοσπονδία Καλαθοσφαίρισης, επίσημος ιστότοπος.
Γρηγόριος Κωνσταντινίδης

Ο **Γρηγόριος Κωνσταντινίδης** ήταν Έλληνας τυπογράφος του 18ου αιώνα.

## Βιογραφικά στοιχεία
Ίδρυσε το 1744 στη Μοσχόπολη της Ηπείρου το δεύτερο κατά χρονική σειρά ελληνικό τυπογραφείο στην Ελλάδα, μετά από το τυπογραφείο του Νικόλαου Μεταξά που είχε καταστραφεί από τους Τούρκους στην Κωνσταντινούπολη.

Το τυπογραφείο του Κωνσταντινίδη ήταν παράρτημα της Ακαδημίας, και λειτούργησε μέχρι το 1786, όταν κατέβηκαν Αλβανοί και κατέστρεψαν την πλούσια πόλη. 

## Πηγές
* 

Κατηγορία:Έλληνες τυπογράφοι
Ιωάννης Βελλιανίτης

Ο **Ιωάννης Βελλιανίτης** (περ. 1750-1820) ήταν Έλληνας λόγιος, γιατρός και πολιτικός του 18ου αιώνα.

## Βιογραφικά στοιχεία
Γεννήθηκε στους Παξούς και έζησε στην Κέρκυρα. Σπούδασε ιατρική στο Πανεπιστήμιο της Πάντοβας. Μετά την κατάλυση της Βενετικής Δημοκρατίας το 1797, εξεφώνησε λόγο πανηγυρικό περί της χρησιμότητας της τυπογραφίας. Ο λόγος του εκφωνήθηκε στα γαλλικά και είναι μεταφρασμένος στα ιταλικά. Εκλέχθηκε βουλευτής της Ιονίου Πολιτείας και εργάσθηκε υπέρ της πολιτικής ισοτιμίας των Παξών και της Ιθάκης με τα άλλα πέντε των Επτανήσων.

Έγινε Πρόεδρος της Συντακτικής Επιτροπής που επεξεργάστηκε το πρώτο σύνταγμα της Ιονίου Πολιτείας. Μετά την κατάλυση της Ιονίου Πολιτείας και την κατάληψη των νησιών από τους Βρετανούς, ο Βελλιανίτης απεχώρησε από την πολιτική.
 
## Πηγές
* 
* Το αντίστοιχο λήμμα στη *Νέα Ελληνική Εγκυκλοπαίδεια* («Χάρη Πάτση»), τόμ. 8, σελ. 215

Κατηγορία:Έλληνες λόγιοι του 19ου αιώνα
Κατηγορία:Ιόνιος Πολιτεία
Επανασχεδιασμός επιχειρησιακών διεργασιών

Ο επανασχεδιασμός της επιχειρησιακής διεργασίας ξεκίνησε ώστε να βοηθήσει τους οργανισμούς να αναθεωρήσουν τον τρόπο εργασίας και λειτουργίας τους με σκοπό να αναπτύξουν σε μεγάλο βαθμό την εξυπηρέτηση πελατών, να μειώσουν το λειτουργικό κόστος και να γίνουν παγκόσμια ανταγωνιστικοί. Βασικό κίνητρο για τον επανασχεδιασμό έχει καταστεί η διαρκής ανάπτυξη των συστημάτων πληροφόρησης και των δικτύων. Κορυφαίοι οργανισμοί γίνονται όλο και πιο τολμηροί όσον αφορά τη χρήση αυτής της τεχνολογίας για την υποστήριξη καινοτόμων επιχειρηματικών διαδικασιών, παρά φιλτράροντας τωρινούς τρόπους για να επιτελέσουν το έργο τους.
## Ορισμός
Μπορούν να δοθούν διαφορετικοί ορισμοί. Κάποιοι από αυτούς δίνονται παρακάτω:

«η Ανάλυση και Σχεδιασμός των ροών εργασιών και διαδικασιών μέσα και μεταξύ επιχειρήσεων», (Davenport & Short 1990). 

«η Κριτική Ανάλυση και ο Ριζικός Ανασχεδιασμός υπαρχόντων επιχειρησιακών διαδικασιών για την επίτευξη σημαντικών βελτιώσεων σε δείκτες μέτρησης επιδόσεων», (Teng et al., 1994)» 
## Παρατηρήσεις
* Περιλαμβάνει την ριζική αλλαγή και εξέταση υποθέσεων και απόψεων που ισχύουν μέσα στην επιχείρηση, 
* Οδηγεί σε Οργανωτική Αναδόμηση και Αναδιοργάνωση, 
* Εκμεταλλεύεται όλους τους Τεχνολογικούς και Οργανωτικούς συντελεστές ιδιαίτερα όμως την Τεχνολογία της Πληροφορικής. 
## Αρχές επανασχεδιασμού
# Σχεδίαση με βάση τα Αποτελέσματα και όχι τις Ενέργειες, 
# Εστίαση στις Θεμελιώδεις Διαδικασίες, 
# Αυτοί που αποδέχονται το αποτέλεσμα μιας διαδικασίας πρέπει να την εκτελούν, 
# Ενσωμάτωση της Επεξεργασίας της Πληροφορίας στην Εργασία που την παράγει, 
# Αντιμετώπιση Γεωγραφικά κατανεμημένων Πόρων ως Κεντρικά Παρεχόμενους, 
# Σύνδεση των Παράλληλων Δραστηριοτήτων αντί Ολοκλήρωσης των Αποτελεσμάτων, 
# Τα σημεία Αποφάσεων τοποθετούνται εκεί που εκτελείται η διαδικασία και ο έλεγχος ενσωματώνεται στην διαδικασία, 
# Σύλληψη Πληροφορίας μία φορά και στην πηγή, 
# Εξέταση των δυνατοτήτων της Τεχνολογίας της Πληροφορικής για νέους τρόπους Εργασίας. 

## Δείτε επίσης
*Διοίκηση επιχειρησιακών διεργασιών
*Βελτίωση επιχειρησιακών διεργασιών
*Ροή εργασιών

## Παραπομπές


## Πηγές

* Davenport, Thomas & Short, J. (1990), Η Νέα Βιομηχανική Μηχανική: Τεχνολογία Πληροφοριών και Επιχειρήσεων Ανασχεδιασμός Διεργασιών, σε: Sloan Management Review, Καλοκαίρι 1990, σσ. 11-27 
* Davenport, Thomas (1993), Process Innovation: Reengineering work through information technology, Harvard Business School Press, Boston 
* Davenport, Thomas (1993), διαδικασία για την καινοτομία: Reengineering εργασίας μέσω της τεχνολογίας των πληροφοριών, το Harvard Business School Press, Boston

Κατηγορία:Διοίκηση Επιχειρήσεων
Κατηγορία:Διαχείριση διεργασιών
Κατηγορία:Επιχειρηματικοί όροι